Ντόναλντ Τουσκ

Ο **Ντόναλντ Φραντσίσεκ Τουσκ **(πολωνικά: *Donald Franciszek Tusk*, 22 Απριλίου 1957) είναι Πολωνός πολιτικός, συνιδρυτής και σημερινός πρόεδρος του κόμματος της Πολιτικής Πλατφόρμας (*Platforma Obywatelska*) και σημερινός πρωθυπουργός της χώρας από την 12η Δεκεμβρίου 2023.

Προηγουμένως είχε διατελέσει πάλι πρωθυπουργός από το 2007 ως το 2014 και κατόπιν Πρόεδρος του Ευρωπαϊκού Συμβουλίου από το 2014 ως το 2019.

## Βιογραφία
Γεννήθηκε στις 22 Απριλίου του 1957 στο Γκντανσκ. Σπούδασε στο Πανεπιστήμιο της γενέτειράς του. Είναι παντρεμένος και έχει μία κόρη και έναν γιο.

## Πολιτική καριέρα
Προτού γίνει ένας εκ των ιδρυτών της Πολιτικής Πλατφόρμας, ο Τουσκ υπήρξε σημαίνον στέλεχος του Φιλελεύθερου Δημοκρατικού Κογκρέσου (Kongres Liberalno-Demokratyczny) και της Ένωσης Ελευθερίας (Unia Wolności). Το 2001 έγινε αντιπρόεδρος της Κάτω Βουλής, αξίωμα στο οποίο υπηρέτησε μέχρι το 2005. Οι πολιτικές του θέσεις συνοψίζονται στην ισχυρή υποστήριξη προς την ελεύθερη αγορά χωρίς κρατικό παρεμβατισμό και με κοινωνικό συντηρητισμό. Από το 2004 εκλέγεται βουλευτής. Το 2005 έλαβε μέρος στις προεδρικές εκλογές χάνοντας από το Λεχ Καζίνσκι στο δεύτερο γύρο.

Ο Ντόναλντ Τουσκ και ο πολιτικός του σχηματισμός κέρδισαν τις βουλευτικές εκλογές της 21ης Οκτωβρίου 2007. Σε αυτές πήρε περισσότερο από το 41% των ψήφων, αλλά δεν συγκέντρωσε την απόλυτη πλειοψηφία, καθώς απέσπασε 209 έδρες επί συνόλου 460 της Δίαιτας (Κάτω Βουλής). Έτσι, σχημάτισε κυβέρνηση συνασπισμού με το κεντρώο Κόμμα των Αγροτών (PSL) του Βαλντέμαρ Πάβλακ. Ο επίσημος διορισμός του στην πρωθυπουργία έγινε στις 9 Νοεμβρίου του 2007 και ορκίστηκε στις 16 Νοεμβρίου 2007. Το κόμμα του Τουσκ κέρδισε την πλειοψηφία των εδρών και στις βουλευτικές εκλογές του 2011. Έτσι, παρέμεινε πρωθυπουργός.

Το 2014 η κυβέρνησή του αντιμετώπισε τις αποκαλύψεις του περιοδικού «Προστ», το οποίο δημοσίευσε αποσπάσματα από υποκλαπείσες συνομιλίες πολιτικών και άλλων προσωπικοτήτων της χώρας. Η κυβέρνησή του έλαβε ψήφο εμπιστοσύνης τον Ιούνιο του 2014 με 237 ψήφους.

Στις 30 Αυγούστου του 2014 ο Τουσκ εξελέγη Πρόεδρος του Ευρωπαϊκού Συμβουλίου, θέση την οποία ανέλαβε την 1η Δεκεμβρίου 2014. Στις 9 Μαρτίου 2017 ανανέωσε την θητεία του έως τις 30 Νοεμβρίου 2019 παρά τις αντιδράσεις της πρωθυπουργού της χώρας από την οποία κατάγεται.

Τον Ιούλιο του 2021, ο Ντόναλντ Τουσκ επέστρεψε στη Βαρσοβία, και ξεκίνησε να συμμετέχει εκ νέου ενεργά στην πολωνική πολιτική ως ηγέτης της Πολιτικής Πλατφόρμας. Στις πολωνικές κοινοβουλευτικές εκλογές του 2023, το κόμμα του Τουσκ αναδείχθηκε δεύτερο, αλλά κατάφερε να σχηματίσει κυβέρνηση μαζί με δύο άλλα κόμματα της ως τότε αντιπολίτευσης, τον Τρίτο Δρόμο και τη Νέα Αριστερά. Στις 10 Νοεμβρίου, η Πολιτική Πλατφόρμα, η Νέα Αριστερά, το Πολωνικό Λαϊκό Κόμμα και η Πολωνία 2050 υπέγραψαν επίσημα συμφωνία για να υποστηρίξουν τον Τουσκ ως υποψήφιο πρωθυπουργό. Μετά την αποτυχία του προκατόχου του, Ματέους Μοραβιέτσκι, να λάβει ψήφο εμπιστοσύνης, ο Ντόναλντ Τουσκ σχημάτισε υπουργικό συμβούλιο, το οποίο ορκίστηκε στις 13 Δεκεμβρίου 2023.

## Εξωτερικοί σύνδεσμοι

* Ιστοσελίδα της προεκλογικής του εκστρατείας του για τις προεδρικές εκλογές

## Παραπομπές


Τουσκ
Κατηγορία:Πρωθυπουργοί της Πολωνίας
Κατηγορία:Πολωνοί κασουβικής καταγωγής
Κατηγορία:Πολωνοί γερμανικής καταγωγής
Κατηγορία:Πολωνοί Ρωμαιοκαθολικοί
Κατηγορία:Απόφοιτοι του Πανεπιστημίου του Γκντανσκ
Κατηγορία:Βραβευθέντες με το Βραβείο Καρλομάγνος
Κατηγορία:Μέλη του Σέιμ της Πολωνίας (1991-1993)
Κατηγορία:Μέλη του Σέιμ της Πολωνίας (2001-2005)
Κατηγορία:Μέλη του Σέιμ της Πολωνίας (2005-2007)
Κατηγορία:Μέλη του Σέιμ της Πολωνίας (2007-2011)
Κατηγορία:Μέλη του Σέιμ της Πολωνίας (2023-2027)
Κατηγορία:Μέλη της Γερουσίας της Πολωνίας (1997-2001)